យ៉ែម បុញ្ញ​ឫទ្ធិ

ឆ្នាំ២០១៣-២០១៧ លោក យ៉ែម បុញ្ញប្ញទ្ធិ ជាប់ជាតំណាង​រាស្រ្ត​មណ្ឌល​ព្រៃវែង និងជាប្រធានគណៈកម្មាធិការទី៧ នៃរដ្ឋសភា រហូតដល់គណបក្សសង្រ្គោះជាតិត្រូវបានរម្លាយ​ចុង​ឆ្នាំ២០១៧។]]
នៅឆ្នាំ២០២១ លោកជាស្ថាបនិកគណបក្សកម្ពុជានិយម ក្រោយមកគណៈកម្មការបណ្តោះអាសន្នសម្រេចគាំទ្រលោកជាប្រធានគណបក្សកម្ពុជានិយមបណ្តោះអាសន្ន។

ប្រវត្តិលោក យ៉ែម បុញ្ញប្ញទ្ធិ

១. ជីវប្រវត្តិ

លោក យ៉ែម បុញ្ញឫទ្ធិ កើត​នៅ​ថ្ងៃ ទី៧ ខែ​កក្កដា ឆ្នាំ​១៩៦០ ក្នុង​គ្រួសារ​ខ្មែរ​សុទ្ធ​មួយ នៅ ភូមិ​កំពង់ ឃុំ​ព្រះបា​ទ​ជាន់​ឃុំ ស្រុក​គិរីវង្ស ខេត្ត​តាកែវ។ 

ដោយ​កើត​ក្នុង​ត្រកូល​អ្នក​មាន​មុខ​មាត់​ខ្ពង់​ខ្ពស់ ដែល​មាន​ឪពុកឈ្មោះ យ៉ែម ងឹម (១៩២៣-១៩៧៥) ​ជា​ចាងហ្វាង​សាលា​ទន្លាប់ និង​ជា​អ្នក​តំណាង​រាស្ត្រ​ក្នុង ឆ្នាំ​១៩៧២ (សម័យសាធារណរដ្ឋខ្មែរ) និង​មាន​ម្តាយ​ជា​ស្ត្រី​មេ​ផ្ទះឈ្មោះ សេង គេន (១៩៣២-២០០៧) លោក បុញ្ញឫទ្ធិ មាន​បង​ប្អូន​បង្កើត ១០ នាក់ ប្រុស ៦ នាក់ ហើយ​លោក​ជា​កូន ទី៥។

២. ប្រវត្តិសិក្សា៖

លោក បុញ្ញឫទ្ធិ បាន​ចូល​រៀន​នៅ​សាលា​បឋម​សិក្សា ទន្លាប់ ហើយ​នៅ​ពេល​ដែល​ស្រុក​ចាប់​ផ្តើម​កើត​សង្គ្រាម​ក្នុង ឆ្នាំ​១៩៧០ បាន​មក​រៀន​នៅ​វិទ្យាល័យ តាកែវ អស់​រយៈ​ពេល​មួយ​ឆ្នាំ មុន​នឹង​មក​បន្ត​ការ​សិក្សា​នៅ ភ្នំពេញ រហូត​ដល់ ឆ្នាំ​១៩៧៥ ដោយ​ស្នាក់​នៅ វត្ត​នួនមុនី​រាម ហៅ​វត្ត ថាន់ អស់​រយៈ​ពេល​មួយ​ឆ្នាំ រួច​បាន​ទៅ​រស់​នៅ​ផ្ទះ​របស់​លោក​នៅ ទួលទំពូង។ ចូល​ដល់​សម័យ​ខ្មែរ​ក្រហម​លោក បុញ្ញឫទ្ធិ ត្រូវ​គេ​ជម្លៀស​ពី​ទីក្រុង​ភ្នំពេញ​ទៅ​រស់​នៅ ស្រុក​អង្គរ​ជ័យ ខេត្ត​កំពត។ ឆ្នាំ​១៩៧៩ បន្ទាប់​ពី​បាន​វិល​ទៅ​រស់​នៅ​ស្រុក​កំណើត​មួយ​រយៈ លោក បុញ្ញឫទ្ធិ បាន​ឡើង​មក​រស់​នៅ ភ្នំពេញ វិញ​ដោយ​ចូល​រៀន​ថ្នាក់ ទី១០ នៅ​វិទ្យាល័យ ស៊ីសុវត្ថិ។ បន្ទាប់​ពី​រៀន​ចប់​ថ្នាក់ ទី១០ លោក​បាន​សុំ​អាហារូបករណ៍​ទៅ​សិក្សា​នៅ​អឺរ៉ុប​ខាង​កើត ប៉ុន្តែ​​ មិន​ត្រូវ​បាន​គេ​អនុញ្ញាត​ឡើយ «ដោយ​សារ​តែ​មាន​ការ​រើស​អើង​ពី​ប្រវត្តិ​រូប​លោកផ្ទាល់ និង​ប្រវត្តិ​គ្រួសាររបស់លោក»។ ក្រោយមក លោក បុញ្ញឫទ្ធិ បាន​ចាក​ចេញ​ពី ក្រុង​ភ្នំពេញ ទៅ​កាន់​ជំរំ នៅ​ព្រំដែន​ខ្មែរ​ថៃនៅខែ​កញ្ញា ឆ្នាំ​១៩៨០។ លោក​បាន​រស់​នៅ​ជំរំ​តាម​ព្រំដែន​ក្នុង​រយៈ​ពេល​ខ្លី​ប៉ុណ្ណោះ​ហើយ​បាន​ចេញ​​ទៅ​រស់​នៅ ប្រទេស​បារាំង នៅ​ចុង ឆ្នាំ​១៩៨១ ក្នុង​នាម​ជា​ជន​ភៀស​ខ្លួន។

នៅ​ពេល​ទៅ​ដល់ ប្រទេស​បារាំង លោក បុញ្ញឫទ្ធិ បាន​រក​ការ​ងារ​ធ្វើ ដើម្បី​ចិញ្ចឹម​ជីវិត​ផង និង​ខិត​ខំ​បន្ត​ការ​សិក្សា​ផង។ លោក​បាន​រៀន​ភាសា​បារាំង​បន្ថែម បន្ទាប់​មក​ទៀត​បាន​ចូល​រៀន​នៅ​មហា​វិទ្យាល័យ​ផ្នែក​ព័ត៌មានវិទ្យា ខាង អាយធី ផ្នែក​ខាង​ដែតាបេស។ ពេល​រៀន​ចប់ បាន​បរិញ្ញាបត្រ​ជាន់​ខ្ពស់​ខាង អាយធី លោក បុញ្ញឫទ្ធិ បាន​ចេញ​ធ្វើ​ការ​ឲ្យ​ក្រុមហ៊ុន បារាំង មួយ​ក្នុង ឆ្នាំ​១៩៩១។ នៅ​ពេល​ក្រោយ​មក​លោក​បាន​រៀន​យក​ជំនាញ​ខាង​ការ​គ្រប់​គ្រង​ក្រុម​ហ៊ុន​និង​ខាង​ទីផ្សារ​ភាគ​ហ៊ុន។

៣. ប្រវត្តិការងារ

ជាអ្នកនយោបាយមុះមុតប្រាកដនិយម លោក យ៉ែម បុញ្ញឫទ្ធិ ធ្លាប់ជាស្ថាបនិកគណបក្ស៣ និងមានតួនាទីសំខាន់ៗ រួមមាន៖

១. គណបក្សជាតិខ្មែរ (ក្រោយមកក្លាយជាគណបក្សសមរង្ស៊ី)

២. គណបក្សសិទ្ធិមនុស្ស (មុនរួមបញ្ចូលទៅជាគណបក្សសង្រ្គោះជាតិ)

៣. គណបក្សសង្រ្គោះជាតិ (បង្កើតនាថ្ងៃទី២៧ កក្កដា ២០១២-១៦ វិច្ឆិកា ២០១៧)

៤. គណបក្សកម្ពុជានិយម (បង្កើតថ្ងៃទី២៣ វិច្ឆិកា ២០២១) ក្រោយពីគណបក្សសង្រ្គោះជាតិត្រូវបានរម្លាយដោយតុលាការ

លោក យ៉ែម បុញ្ញឫទ្ធិ ធ្លាប់មាននាទីជា

- អគ្គលេខាគណបក្សសិទ្ធិមនុស្ស 

- ជាតំណាងរាស្រ្តមណ្ឌលព្រៃវែងអាណត្តិទី៤

- អគ្គនាយករដ្ឋបាល និងជាអ្នកនាំពាក្យគណបក្សសង្រ្គោះជាតិ

- ជាប្រធានក្រុមការងារគណបក្សសង្រ្គោះជាតិប្រចាំខេត្តព្រៃវែង 

- ជាតំណាងតំណាងរាស្រ្តមណ្ឌលព្រៃវែង និងជាប្រធានគណៈកម្មាធិការទី៧ នៃរដ្ឋសភា ។]]

- បច្ចុប្បន្នជាប្រធានគណបក្សកម្ពុជានិយម 

បើ​ទោះ​បី​ជា​បាន​រស់​នៅ​សុខ​ស្រួល នៅ​លើ​ទឹក​ដី​ប្រទេស​ជឿន​លឿន​ដែល​ជា​ប្រទេស​មហា​អំណាច​ក៏​ដោយ ក៏​លោក បុញ្ញឫទ្ធិ មិន​ដែល​ភ្លេច​ទឹក​ដី​កំណើត​របស់​ខ្លួន​ឡើយ។

លោក បុញ្ញឫទ្ធិ ដែល​ជា​ស្ថាបនិក​គណបក្ស​ជាតិ​ខ្មែរ នៅ ប្រទេស​បារាំង តាំង​ពី​លើក​ដំបូង ហើយ​ក្រោយ​មក​ត្រូវ​ប្តូរ​ទៅ​ជា​គណបក្ស សម រង្ស៊ី បាន​ត្រឡប់​មក​កម្ពុជា​វិញ​លើក​ដំបូង​ក្នុង ឆ្នាំ​១៩៩៨ ដើម្បី​ចូល​រួម​ធ្វើ​កិច្ច​ការ​នយោបាយ។ នៅ​ពេល​នោះ លោក​បាន​ទៅ​មក ប្រទេស​បារាំង ជា​ញឹក​ញាប់ និង​បាន​មក​រស់​នៅ​ជាប់​លាប់ក្នុងមាតុប្រទេសវិញ ឆ្នាំ​២០០៧។

នៅឆ្នាំ២០០៧ លោក យ៉ែម បុញ្ញឫទ្ធិ បានចូលរួមផ្តួចផ្តើម​ស្ថាបនិក​គណបក្ស​សិទ្ធិ​មនុស្សជាមួយលោក កឹម សុខា និងឥស្សរជនផ្សេងទៀត ហើយក៏បានជាប់ជាតំណាងរាស្រ្តមណ្ឌលព្រៃវែង ក្រោយបោះឆ្នោតជ្រើសរើស​តំណាង​រាស្រ្ត​អាណតិ្តទី៤ ក្នុងឆ្នាំ២០០៨។ ពេលនៅ​គណបក្ស​សិទ្ធិ​មនុស្ស​ លោកគឺ​ជា​អគ្គ​លេខាគណបក្សមួយនេះ។

នៅឆ្នាំ២០១២ ក្រោយពីការខិតខំប្រឹងប្រែងអស់រយៈពេលយ៉ាងយូរមក គណបក្សសិទ្ធិមនុស្សទទួលបានអាសនៈ ក្រុមប្រឹក្សាឃុំយ៉ាងច្រើន(ជិត១ពាន់នាក់) និងមេឃុំចំនួន១៨នាក់ គណបក្សសិទ្ធិមនុស្សនិងគណបក្សសមរង្ស៊ី បានពិភាក្សាគ្នា ដើម្បីរួមគ្នាជាគណបក្សប្រជាធិបតេយ្យប្រឆាំងដ៏ធំនៅក្នុងប្រទេសកម្ពុជា ។

ថ្ងៃទី ១៧​ ខែ​កក្កដា ​ឆ្នំា​២០១២គណបក្សសិទ្ធិមនុស្ស និងគណបក្សសមរង្ស៊ីបានរួមបញ្ចូល​គ្នាបង្កើត​ជា​គណបក្ស​សង្រ្គោះ​ជាតិ  និងមានរូប​សញ្ញា​​ព្រះ​អាទិត្យ​ ដោយ​លោក សម រង្ស៊ី​ ធ្វើ​ជា​ប្រធាន និង​លោក កឹម សុខា ជា​អនុប្រធាន ហើយបានធ្វើសមាជជាតិជាលើកទី១ នាថ្ងៃទី៧ មេសា ២០១៣​ នៅ​សង្កាត់​កន្ទោក ខណ្ឌពោធិ៍សែន​ជ័យ រាជធានីភ្នំពេញ លោក បុញ្ញប្ញទ្ធិ មាននាទីជាអគ្គនាយករដ្ឋបាល និងជាអ្នកនាំពាក្យគណបក្ស។

ក្រោយបោះឆ្នោត ជ្រើសរើសតំណាងរាស្រ្តអាណត្តិទី៥ ឆ្នាំ២០១៣ លោក បុញ្ញប្ញទ្ធិ ជាប់ជាតំណាង​រាស្រ្ត​មណ្ឌល​ព្រៃវែង និងជាប្រធានគណៈកម្មាធិការទី៧ នៃរដ្ឋសភា រហូតដល់គណបក្សសង្រ្គោះជាតិត្រូវបានរម្លាយ​ចុង​ឆ្នាំ២០១៧។

៤. ប្រវត្តិគ្រួសារ

លោក យ៉ែម បុញ្ញឫទ្ធិ បាន​រៀបការ​នៅ ឆ្នាំ​១៩៩៥ មាន​កូន ៣ នាក់​ប្រុស​ម្នាក់។ កូន​បង​អាយុ ២៣​ឆ្នាំ និង​កូន​ស្រី​ពៅ​អាយុ ៥​ឆ្នាំ។ ភរិយា​និង​កូន​ទាំង​បី​របស់​លោក រស់​នៅ ប្រទេស​បារាំង។ លោក​តែង​តែ​ទៅ​លេង​ប្រពន្ធ​កូន​នៅ​ពេល​ដែល​មាន​ឱកាស។(លោកផ្តល់បទសម្ភាសន៍ឆ្នាំ២០១៤)

ក្រៅ​ពី​ធ្វើ​នយោបាយ លោក បុញ្ញឫទ្ធិ មិន​មាន​ប្រកប​មុខ​របរ​អ្វី​ទេ​នៅ​កម្ពុជា ប៉ុន្តែ​លោក​មាន​ចូល​ភាគ​ហ៊ុន​រក​ស៊ី​ជាមួយ​បង​ប្អូន​នៅ ប្រទេស​បារាំង។

៥. ទស្សនៈនយោបាយ

លោក បុញ្ញឫទ្ធិ មាន​បំណង​ធំ​បំផុត គឺ​សូម​ឲ្យ​អ្នក​នយោបាយ​ខ្មែរ​គ្រប់​រូប​ចាប់​ផ្តើម​បើក​ទ្វារ​ចិត្ត​ឲ្យ​មាន​គំនិត​ទូលំ​ទូលាយ ដើម្បី​ទទួល​យក​មតិ​យោបល់​របស់​អ្នក​ដទៃ​យក​ទៅ​គិត​ពិចារណា ដើម្បី​ស្វែង​រក​ដំណោះ​ស្រាយ​ល្អៗ សម្រាប់​ប្រទេស​ជាតិ «ពីព្រោះ​ការ​ដោះ​ស្រាយ​បញ្ហា​ប្រទេស​ជាតិ​ជា​រឿង​មួយ​ធំ​ណាស់ «ដូច្នេះ​ត្រូវ​គិត​រឿង​ហ្នឹង​ឲ្យ​ផុត​ពី​បញ្ហា​ផ្ទាល់​ខ្លួន និង​ផល​ប្រយោជន៍​បក្ស។ អ្វី​ដែល​សំខាន់​ត្រូវ​យក​មក​សិក្សា​គិត​ថា អ្វី​ដែល​យើង​បម្រុង​នឹង​ធ្វើ​ហ្នឹង​តើ​វា​បាន​ផល​ប្រយោជន៍​អ្វី​ខ្លះ​ដល់​ប្រជា​ពលរដ្ឋ ដល់​ប្រជាជាតិ​យើង​ជា​ជាង​ការ​គិត​ថា តើ​បាន​ផល​ប្រយោជន៍​អ្វី​ខ្លះ​មក​លើ​ខ្លួន​ឯង ឬ​មក​លើ​បក្ស»។

ទស្សនៈដ៏មុតមាំរបស់លោក គឺ “ខ្មែរមោះមុតមិនចោលជាតិ កសាងរដ្ឋទំនើបសង្គមជឿនលឿនថ្លៃថ្នូរ ប្រជាធិបតេយ្យសេរី យក២៣ តុលា ១៩៩១ ជាគោល” ៕

@ដោយ ៖ ស៊ឺម៉ាអ៊ី